Da Otto Rommel håt des Stückl in de Kategorie von dene Zauwastückln eingreiht, „in welchen Geister leitend und helfend in das Leben der Menschen eingreifen, so dass die Geisterszenen nur einen Rahmen für die Szenen aus dem realen Leben bilden“ (Zitat). Dazua zöhlt ea aa Der Feenball, Der böse Geist Lumpacivagabundus, Die Zauberreise in die Ritterzeit, Die Gleichheit der Jahre und Die Familien Zwirn, Knieriem und Leim. Wia in da Zauberreise is nåch seine Manung Müller, Kohlenbrenner und Sesseltrager a Kåmpf gegn Schwäamarei und Vastiegnheit, in dem Fåll gegn drei davau zgleich. A Eaklärung, warum de drei simplen Menschn nebn Reichtum und Liab aa an so ausgfållanan Wunsch wia Künstlaruhm haum, hättat da Nestroy net beauntwuatat. Des und da unboamherziche Realismus von dera Schlussszene im drittn Traam mit dene vahungatn Künstla håt dem zeitgenössischn Publekum goa net gfoin. Dabei san von Nestroy duachaus echte Künstla-Schicksoi auf de Bühne bråcht wuan, wias seine Zeitgenossn Emanuel Schikaneder, Joachim Perinet, Therese Krones, Carl Meisl und aa da Josef Alois Gleich tåtsächlich dalebn haum miassn, de wo trotz eahnan Ruhm endli do im Ölend gstuam san. Aundas ois sunstn üblich tritt da Rübezahl ohne Vuagspül in ana Zauwawölt safuat mittn unta dene haundlatn Peasonan auf, wo ea nua aum Aufaung, zwischen dene Traamszenan und aum Schluss seine kuazn Vaklärungan ohgebn tuat. Des Bessarungs- und Traamstückl låsst se inhoitlich mitn Josef Alois Gleich sein Werkl Der Berggeist oder Die drei Wünsche (aufgfüaht 1819) vagleichn.